บลจ.กรุงไทย จ่ายปันผล 2 กองทุนอัตรา 0.25 บ./หน่วย รับเงิน 6 มิ.ย.นี้
บลจ.กรุงไทย จ่ายปันผล 2 กองทุน อัตรา 0.25 บ./หน่วย รับเงิน 6 มิ.ย.นี้
26 พ.ค. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) เปิดเผยว่า ที่ประชุมคณะกรรมการจัดการกองทุน มีมติประกาศจ่ายเงินปันผล 2 กองทุน ซึ่งเป็นการจ่ายเงินปันผลครั้งที่ 1/2559 ได้แก่ กองทุนเปิดกรุงไทย หุ้นไฮดิวิเดนด์ ( KT-HIDIV) จ่ายเงินปันผลในอัตรา 0.25 บาทต่อหน่วย สำหรับรอบระยะเวลาบัญชี วันที่ 1 กันยายน 2558 -31 สิงหาคม 2559 ผลการดำเนินงานสิ้นสุด ณ วันที่ 30 เมษายน 2559 โดยบริษัทกำหนดจ่ายเงินปันผลให้แก่ผู้ถือหน่วยลงทุนในวันที่ 6 มิถุนายน 2559
โดยกองทุน KT-HIDIV เน้นลงทุนในหุ้นที่จดทะเบียนในตลาดหลักทรัพย์ ที่มีปัจจัยพื้นฐาน ผลการดำเนินงานที่ดี มีประวัติการจ่ายเงินปันผลที่ดี สม่ำเสมอ และมีศักยภาพในการจ่ายเงินปันผลในอนาคต โดยมีสัดส่วนการลงทุนในหลักทรัพย์เหล่านี้ โดยเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินสุทธิ กองทุนนี้จึงเหมาะสำหรับผู้ลงทุนที่รับความเสี่ยงจากการลงทุนในหุ้นได้ และต้องการโอกาสในการรับผลตอบแทนจากการลงทุนในหุ้น ที่มีปัจจัยพื้นฐาน และผลการดำเนินงานที่ดี มีอัตราการจ่ายเงินปันผลที่ดี และสม่ำเสมอ
สำหรับผลการดำเนินงาน ณ วันที่ 19 พฤษภาคม 2559 ย้อนหลัง 3 เดือน อยู่ที่ 9.53 % ย้อนหลัง 9 เดือน อยู่ที่ 4.74% และ ย้อนหลัง 1 ปี อยู่ที่ -0.77% ซึ่งสูงกว่าเกณฑ์มาตรฐาน AIMC 3 เดือน อยู่ที่ 5.61% 9 เดือนอยู่ที่ 1.23% และ1 ปีอยู่ที่ -13.78 %
ส่วนกองทุนเปิดกรุงไทยหุ้นระยะยาว ( KTLF) จ่ายเงินปันผลในอัตรา0.50 บาท ต่อหน่วย สำหรับรอบระยะเวลาบัญชี วันที่ 1 ตุลาคม 2558 – 30 กันยายน 2559 ผลการดำเนินงานสิ้นสุด ณ วันที่ 30 เมษายน 2559 กำหนดจ่ายเงินปันผลให้กับผู้ถือหน่วยลงทุนในวันที่ 6 มิถุนายน 2559
ทั้งนี้กองทุน KTLF เน้นลงทุนในหุ้นสามัญที่จดทะเบียนในตลาดหลักทรัพย์ ที่มีปัจจัยพื้นฐานดี โดยเฉลี่ยในรอบปีบัญชีไม่น้อยกว่าร้อยละ 65 ของมูลค่าทรัพย์สินสุทธิของกองทุนรวม ส่วนที่เหลือลงทุนในตราสารหนี้ ตามที่สำนักงานก.ล.ต. กำหนด ซึ่งกองทุนนี้เหมาะสำหรับนักลงทุนที่ยอมรับความเสี่ยงจากการลงทุนในหุ้น และความผันผวนของตลาดหุ้นได้สูง พร้อมทั้งต้องการโอกาสในการรับผลตอบแทนที่สูงจากการลงทุน
สำหรับผลการดำเนินงานย้อนหลัง ณ วันที่ 19 พฤษภาคม 2559 ย้อนหลัง 3 เดือน อยู่ที่ 8.53% 9 เดือนอยู่ที่3.28% 1 ปี อยู่ที่ -4.96% 5 ปีอยู่ที่ 40.59% ซึ่งสูงกว่าเกณฑ์มาตรฐาน AIMC 3เดือนอยู่ที่ 4.97% 9 เดือนอยู่ที่ 0.49 % 1 ปีอยู่ที่ -9.18% และ5 ปี อยู่ที่ 28.62%9
 